b"\n_START_ARTICLE_\nVeu\n_START_SECTION_\nParaules relacionades\n_START_PARAGRAPH_\nLa influ\xc3\xa8ncia de la veu dins de la cultura humana queda reflectida en la gran quantitat de paraules que se'n deriven: vocal, vocabulari, vot, vocalisme, vocalitzar, vociferar, bo\xc3\xa7ar, invocar, vocaci\xc3\xb3, advocat, avocar, convocar, convocat\xc3\xb2ria, evocar, provocar, revocar, irrevocable, un\xc3\xadvoc, etc._NEWLINE_Tamb\xc3\xa9 hi ha frases on apareix amb un significat diferent en funci\xc3\xb3 del context en el qual s'utilitza: portar la veu cantant, la veu portant, portaveu, una nova veu en el diccionari, de viva veu, la veu de la consci\xc3\xa8ncia, la veu de la trompeta, el verb est\xc3\xa0 en veu passiva, aixecar la veu, rot\xc3\xa0veu, tots a una veu, c\xc3\xb3rrer la veu, ni veu ni vot, etc._NEWLINE_Els registres de la veu, depenen de la conformaci\xc3\xb3 de l'individu, la veu varia en extensi\xc3\xb3, en car\xc3\xa0cter, for\xc3\xa7a i timbre. En les diferents classificacions que es poden trobar hi ha diverg\xc3\xa8ncies considerables respecte a les tessitures (extensi\xc3\xb3 d'una veu des de la nota m\xc3\xa9s greu a la m\xc3\xa9s aguda que pot emetre). La tessitura varia b\xc3\xa0sicament si parlem de veus de professionals del cant, veus educades o veus sense treballar._NEWLINE_La veu t\xc3\xa9 diferents registres. Es poden trobar dos tipus de veu: la masculina i les anomenades veus blanques (la femenina i la dels infants)._NEWLINE_Dintre de les veus femenines trobem: soprano, mezzosoprano i contralt. Dintre de les veus masculines trobem: contratenor, tenor, bar\xc3\xadton i baix. Dintre de les veus blanques trobem: greus i agudes."